Page:Ludus Coventriae (1841).djvu/277

 Primus pauper homo. Thou sone of Davyd! on us have mercye,  As we must stedfast belevyn in the; Thi goodnesse, Lord, lete us be nye,   Wheche lyth blynd here and may not se! Secundus pauper homo. Lord, lete thi mercy to us be sewre,  And restore to us oure bodyly syth! We know thou may us wel recure,  With the lest poynt of thi gret myth. Jhesu. ȝowre beleve hath made thou for to se,  And delyveryd ȝow fro alle mortal peyne; Blyssyd be alle tho that beleve on me,   And se me not with here bodyly eyn. Here Cryst blyssyth here eyn and thei may se, the fyrst seyng,

Primus pauper homo. Gramercy, Lord! of thi gret grace,  I that was blynd, now may se. Secundus pauper homo. Here I forsake al my trespace,  And stedfastly wyl belevyn on the. Here Cryst procedyth on fote, with his dyscipulys after hym, Cryst wepyng upon the cyté, saying thus,

Jhesu. O Jherusalem! woful is the ordenawnce Of the day of thi gret persecucyon; Thou xalt be dystroy with woful grevans, And thi ryalté browth to trew confusyon. ȝe that in the ceté han habytacyon, Thei xal course the tyme that thei were borne, So gret advercyté and trybulacion, Xal falle on hem bothe evyn and morwyn.

Thei that han most chylderyn sonest xal wayle, And seyn, alas! what may this meen?